Por iste tractau, que gosa considerar-se que fa parte d'o conchunto de tractaus d'a dita Paz de Westfalia, entre atras importants perdugas territorials d'a Monarquía Hispanica en favor d'o Reino de Francia, a Corona d'Aragón perdió o condau d'o Rosellón y parte d'o condau d'a Cerdanya, que actualment conforman a dita Catalunya Norte en o estau francés, con capital en Perpinyán. Istas cesions se facioron sin as previas consultas a las Cortz d'a Corona d'Aragón, que no se trobaba representada en as negociacions, crebando-se asinas o Privilechio d'Unión d'Aragón y Mallorca de Pero IV d'Aragón seguntes o qualo os territorios que heban feito parte de l'antigo Reino de Mallorca no podrían nunca deseparar-se d'a Corona d'Aragón.